

Folkloras kopa "Svātra" aicina uz kopīgu Ziemas saulgriežu svinēšanu
Šī gada 21. decembrī plkst. 18.30 Vienības nama koncertzālē (Rīgas ielā 22a) notiks folkloras dziesmu un deju kopas "Svātra" koncerts "Ziemas saulgrieži".
Pasākumā skanēs gan meditatīvās, ziemas saulgriežiem raksturīgās dziesmas, gan tiks izdejotas dejas, gan būs iespēja vērot ķekatnieku draiskulības. Dažādās koncertā radītās noskaņas skatītājiem palīdzēs izprast noslēpumaino ziemas saulgriežu burvību. "Šis ir ziemas tumšākais laiks, kad saule ir redzama ļoti īsu brītiņu, tādēļ ziemas saulgriežu dziesmās un rotaļās tiek daudzināta gaisma. Ar savām dziesmām un dejām palīdzēsim saulei pagriezties uz gaismas pusi, ļausim vecajam aiziet un jaunajam labajam atnākt," tā folkloras kopas vadītāja Sarmīte Teivāne.
Ieeja koncertā ar ielūgumiem, ko var izņemt Vienības nama koncertzāles kasē darba dienās no plkst. 16.30 līdz 18.30.
Skatītāju ievērībai!
Koncertu drīkst apmeklēt tikai vakcinētas vai Covid-19 pārslimojušas personas ar derīgu digitālo sertifikātu. Uz pasākumu jānāk laicīgi, ar izprintētu vai savā telefonā lejupielādētu QR kodu un personu apliecinošu dokumentu (pase vai ID karte).
Koncerta laikā notiks filmēšana un fotografēšana.